Hraško, Igor, poslanec NR SR (2013-04-16):
Ďakujem pekne, pani predsedajúca. Vážené kolegyne, vážení kolegovia, aj tí, ktorí tu nie sú. Najskôr snáď pár poznámok k tej účasti. Pán Blaha si môže byť istý, že ja som počúval pozorne rozpravu, aj keď som náhodou tuná nesedel. Dokonca ešte aj keď som obedoval, som si sadol oproti televízoru, aby som mohol aj počúvať, čo sa tu v rokovacej sále deje. Takže aj napriek tomu, že som tuná chvíľku nesedel v tej lavici, tak som sa zaujímal o to, čo, kto povie, pretože aj z toho sa dá niekedy vychádzať, aby človek nehovoril dvojako, na čo sa sťažujú páni poslanci SMER-u, že sa tu opakuje tá istá pesnička. Ono aj sa hovorí, že opakovanie je matka múdrosti a dcéra pokroku, len už sme si zvykli na to, že tu, aj keď sa opakuje, aj tak sa to nedostane do tých správnych uší, takže je to v podstate zbytočné. Ale niekedy aj motyka vystrelí, takže uvidíme. Teraz sa budem venovať konkrétne príspevku v rámci tej vysokej miery nezamestnanosti, ktorú tu už máme a o ktorej sa už dlho hovorí. Dlhodobo sa ju nedarí ani znížiť, tú nezamestnanosť. Ona mala tendenciu kolísať okolo 10 % a postupne za posledné roky sa zvyšuje až do tej miery, ktorú máme vlastne dneska. No v roku 2008, kedy nastúpila kríza, tak sa vlastne zvyšuje, a robili sa rôzne opatrenia. Robili sa pozitívne, robili sa negatívne, podľa toho, kto bol momentálne pri moci. Jedna vláda teda urobila kroky, ktoré by mohli pomôcť, potom ju nahradila druhá, ktorá urobila presný opak. Samozrejme, vo svojej vlastnej miere, že tie opatrenia pomôžu, priam sú presvedčení, ako to povedal aj pán minister dnes v úvode. Ako vidíme, pomáhajú neuveriteľne, ale opačne. Aby sme tomu rozumeli lepšie, začnem takým prirovnaním, ktoré, myslím si, že vystihuje opatrenia tejto vlády a možno to aj lepšie objasní našim občanom. Vláda má kravu a chce urobiť syr, ale mlieko, ktoré nadojí, nepoužije na výrobu syra, ale sa v ňom okúpe pár vyvolených, teda nie ani celá vláda, a na dôvažok ešte zbije kravu, že ten syr nemajú. Toto je prístup vlády SMER-u. Mať kravu, chcieť syr, ale mlieko využiť úplne iným spôsobom a ešte aj zbiť kravu. To je presne prístup k podnikateľom, k malým podnikateľom, k drobným podnikateľom, živnostníkom a koniec koncov aj k zamestnancom. Zamestnancov bije tým, že im vytvára ohromný Zákonník práce, živnostníkov a podnikateľov bije tým, že im dáva zvýšené odvody, zvýšené dane, a takisto aj veľkých podnikateľov zvýšenými daňami, no a koniec koncov vytváraním zlého priestoru pre zamestnávanie nových pracovníkov. Už viac ako tri mesiace počúvam od svojich známych, ktorí sa snažili postarať sa sami o seba, teda nie zamestnaním sa, ale ako živnostníci a drobní podnikatelia, že to už nevládzu ťahať, za týchto podmienok nie. Teraz sa platili dane, robili sa daňové priznania ku koncu marca a niektorí z nich, žiaľ, musia zrušiť podnikanie, pretože im vyšli také neskutočné dane na ďalší rok, z ktorých sa môžu ošalieť, a nevedia, či budú mať vôbec nejaké zisky ku tomu, aby tie dane mohli platiť preddavkovo. Tu je problém. Teraz ako-tak sa im ešte darilo, vláda vytvorila hlúpe podmienky, prestáva sa im dariť, ale dane im vyjdú vyššie – a z čoho ich budú platiť? Vracajú živnosti, prestávajú podnikať, prestávajú vytvárať aspoň tú trochu pracovných miest, ktorú vytvorenú mali. Už som to tu v rozpravách hovoril viackrát, namiesto toho, aby sme dostali čo najviac ľudí z područia sociálneho systému, teda závislých na akýchkoľvek podporách a dávkach, tak vy, naopak, naháňate do tohto systému ľudí a tvrdíte, že potom, že nie je udržateľný. No samozrejme, že nie je. Ak živnostník, ktorý sa živil sám, poctivo platil dane, odvody, a vy mu ešte pritvrdíte, stúpite mu na krk, musíš dávať viac, veď aj teba si ešte podojíme, tak on sa na to vykašle, vráti živnosť, nebude sa starať sám o seba a začne sa, stáva sa závislým od sociálneho systému. Takže namiesto toho, aby sme týchto ľudí čo najviac vyradili zo systému, tak my ich tam ideme naháňať práve tými krásnymi systémovými opatreniami. Na to, aby sa vytvorili lepšie podmienky na rozvoj a tvorbu pracovných miest, nepotrebujete vysokú matematiku. Stačí sa začať správať ako hospodár, ako rozumný hospodár. Vy sa však nesprávate ani ako dobrý hospodár, lebo dobrý hospodár si najskôr niečo dorobí, niečo spotrebuje, niečo vráti späť do výroby a niečo odloží do budúcnosti. A vy to robíte úplne opačne. Začnete vyrábať a spotrebúvate ešte počas výroby. To je, ako keby ste chceli z prasaťa urobiť klobásy, ale prv než ho dochováte, to prasa, do jatočnej hmotnosti, odrežete mu najskôr jednu šunku, potom druhú šunku, všetko prejete. A keď idete robiť klobásy, zistíte, že už tam nemáte ani z čoho robiť tie klobásy, lebo vám zostali len kosti a koža a možno nejaká hlava a chvost. Z toho klobásy neurobíte. Takto to, žiaľ, vyzerá s tým vaším systémom. Vrátim sa však ešte ku poznámke pána podpredsedu vlády Vážneho, to, že tu premiér dneska nie je pri tak závažnom probléme, akým stúpajúca zamestnanosť rozhodne je, svedčí o jeho zbabelosti. Vraj robí konkrétne opatrenia. Áno, vieme, chodí po vysokých školách a vychvaľuje svoje vládnutie a pre istotu ešte aj mení témy, ako mu to vyhovuje. Robí konkrétne kroky? Teraz? Dnes? A čo robil doteraz?! Prechádza sa po regiónoch a sľubuje. Sľubuje také kroky a také opatrenia, ktoré konečne pomôžu regiónom v ich rozvoji. Kde sú tie opatrenia? Povedzte mi – kde? Ktoré reálne už zlepšili tie podmienky na rozvoj? Ukážte mi ich. Nemáte také! Ten Zákonník vám k tomu nepomohol, pretože keby vám pomohol, tak tá zamestnanosť je vyššia a klesne nezamestnanosť. Ukážte mi, ako ste pomohli podnikateľom, ako ste pomohli tým zamestnancom zamestnať sa, ako ste pomohli živnostníkom? No nepomohli ste! Veď je to úplne opačný proces! Živnostníci vracajú živnosti, podnikatelia rušia svoje podnikateľské činnosti a zamestnaných je čoraz menej! Teraz spomeniem ďalšiu skutočnosť zvrátenosti konania pána premiéra pri získavaní nových pracovných miest. Netreba chodiť ďaleko, máme tu už spomínaný U. S. Steel. Pán premiér veľkoryso vybavil to, že zostáva na Slovensku a neodíde, dokonca nebude ani prepúšťať. Vytvoríme im najlepšie podmienky na ich podnikanie. Ale nehovorí o tom, že to zbabral za jeho prvej vlády a urobil také opatrenia, ktoré dnes vyháňajú aj takéto, aj takéhoto zamestnávateľa, akým je U. S. Steel. A to bolo práve pri zákone o využívaní a odkupovaní elektrickej energie. Takže on vlastne ide naprávať svoju zbabranú robotu a ešte sa tým ide hrdiť, že aký je on génius! Prepáčte, to je, už ste to tu nazvali, kolegovia smeráci, že farizejstvo. Áno, to je farizejstvo zo strany pána premiéra! A na dôvažok to robí po tom, ako už bolo jasné, že U. S. Steel sa nepredá, lebo to pre kupujúcich nie je až také výhodné. Čistý populizmus! Toto sú tie reálne opatrenia?! Toto by zvládol ktokoľvek šikovnejší z praxe a nepotrebuje byť na to premiérom. Pán podpredseda spomínal poklesy pracovných miest v stavebníctve, pretože sa kontinuálne nepokračovalo vo výstavbe diaľnic. A čo tak poukázať na rozkrádanie eurofondov práve v tejto oblasti a naháňanie kšeftov opäť zopár vyvoleným a neplatenie dodávateľom a subdodávateľom týchto stavieb, ktorých takéto neplatenie položilo na lopatky a museli dokonca prepúšťať, aby aspoň prežili?! Toto je to kontinuálne pokračovanie vo výstavbe? Toto je to vytváranie nových pracovných príležitostí? Áno, reálne by sa tam dalo fungovať, tie diaľnice by sa mohli stavať aj ďalej, ale muselo by tu byť naozaj prostredie, ktoré je k tomu vyhovujúce. Nie prideľovať kšeftíky pár vyvoleným, ktorí potom, tuná to už tiež spomínali niektorí vo faktickej poznámke, myslím, kolega Viskupič, že firma zhrabne prachy za zákazku a nezaplatí svojim dodávateľom, subdodávateľom. Kto ich naháňa? Kde sa potom tie peniaze dostanú? (Reakcia z pléna.) Hhh, pán Číž, ale to robia vaši ministri teraz. (Reakcia z pléna.) Fico naháňa peniaze, áno, ďakujem pekne, že ste ma opravili v tomto. Jasné! Fico rozdáva peniaze a dokonca ani nie zo svojho, keď niekde náhodou v nejakej fabrike prepustia ľudí, on povie: „Ja vám dám.“ Áno, dá z rezervného fondu, ktorý nepatrí jemu, ale tomuto štátu. Ale keďže on zastupuje štát, môže si to dovoliť povedať. Pán minister spomínal, že je potrebné vykonávať efektívnejšie kroky na zamestnávanie, aby sa nezamestnávalo načierno. No dnes je vytvorené také prostredie, je výhodnejšie zamestnávať načierno, preto sa to deje. Čo keby ste, vláda SMER-u, urobili také kroky, aby sa neoplatilo zamestnávať načierno? A potom nepotrebujete reštrikčné opatrenia. Nebudete potrebovať tvrdé kontroly. Načo aj? Veď budú zbytočné! Nie, vy robíte všetko naopak. Vy naozaj, naopak, pritvrdíte to prostredie, no a potom ľudia špekulujú. Špekulujú, ako tento štát oklamať a okradnúť a nedať mu to, čo mu právom patrí! Preto zamestnávajú načierno, preto neplatia dane, preto robia sa daňové úniky. To prostredie je nastavené úplne choro! Prečo nedať stimuly úplne všetkým, už to tu tiež párkrát odznelo, ktorí chcú na Slovensku pracovať? Prečo sa dávajú stimuly len tým zase vyvoleným? Prečo nie všetkým? Teraz sa tu hovorilo o sumách, ktoré sa dávajú na jedno pracovné miesto, rátajú sa tu desaťtisíce eur. No každý by bol rád, keby dostal taký stimul, pár desiatok tisíc eur. Niektorí to nezarobia ani, ako bolo spomínané, za 14 rokov pri minimálnej mzde. A ešte odchádzajú do dôchodku so zvesenými ušami a s tým, že z čoho budú žiť, z takýchto dôchodkov. A niekomu to dáme, no vytvor si, super, udržíš nám to pracovné miesto. A časť peňazí sa niekde stratí, pfff, vo vzduchoprázdne a pracovné miesto po pár rokoch padá a peniažky odídu. Takže nie vybraným, ale všetkým. Už to tu spomínal pán Štefanec pri návrhu riešení, upraviť a zjednodušiť odvody. Zjednodušiť a znížiť dane tým, ktorí pracujú za nízke mzdy; aj pán Frešo to už dal vo svojom návrhu. Zjednodušiť dane a odvody pre živnostníkov a pre podnikateľov. Skutočne, ja by som možno ešte išiel ďalej, ale to si nechám možno niekedy nabudúce, pretože vláda stále hovorí: No ukážte nám vaše riešenia? Povedzte nám, ako sa to dá? Ono sa to hovorí tak, že my vám dnes dáme know-how a my zajtra máme how-now. Takže takýto systém, žiaľ, asi nie je veľmi dobrý. Dobrý by bol len pre vás, pretože by ste sa zase len prezentovali, že vy ste vyriešili problémy a tá opozícia zase len nič a len kritizovala a nič nepridala, nepriniesla. Čo ste teda skutočne zlepšili za ten čas, čo ste vo vláde? Absolútne nič! Všetko zhoršujete. Navonok hovoríte úplne inak. Tendenčne používate štatistiky, len aby ste nemali zlý obraz u svojich voličov. To je už pre vás bežné. Ale peňaženky im to, žiaľ, nenaplní, neprinesie to ani viac pracovných miest, nezlepší to situáciu na pracovnom trhu a nepomôže znížiť nezamestnanosť. Vy ste zaslepení svojou ideológiou a vy ste presvedčení o svojich pravdách, ktoré nás však môžu dohnať do záhuby. No a pokiaľ som sa ešte tuná na kolegovi Podmanickom smial, že páni zo SMER-u idú vytvoriť 900 nových pracovných miest na východnom Slovensku, keď pribudne do štatistík behom roka 40-tisíc nezamestnaných, tak tých 900 je smiešnych. Ale smiešnych až cez slzy. Keby ste povedali, že 10-tisíc nezamestnaných pribudlo, ale vy ste vytvorili 20-tisíc pracovných miest, vtedy by som vstal a zatlieskal vám. Ale vy sa tu idete hrdiť, že vytvoríte 900 pracovných miest pri 40-tisícovej zvýšenej nezamestnanosti za vášho vládnutia?! Veď to je na smiech! A opäť len vyzdvihujete to, že 900 vytvoríte. To je jedno, že 40-tisíc vám zanikne nejak v tom dave, v tom ruchu, ktorých vám tam pribudlo, do tej štatistiky nezamestnaných. Toto tú tie vaše populistické vyjadrenia, no a ja, žiaľ, takto je to u vás so všetkým. Riešenia tu boli navrhnuté: znížiť dane tým, ktorí majú najnižšie, platy, ošetriť živnostníkov. A ja by som povedal, že aj vrátiť dohodárov na pôvodnú mieru, pretože aj dohody skončili niekde úplne inde, na to, čo pôvodne mali byť teda určené. Mali ochrániť pred čiernou prácou alebo pred zamestnávaním na dohodu namiesto na plný pracovný úväzok. Hhh, efekt sa opäť ukázal. Tých, čo pracovali na dohody, vyhodili a zaplatia si tam úplne niekoho iného, ktorý bude pracovať za úplne iných podmienok, ale bude ich menej. No ale zase dohodami ste znemožnili aj prácu tým, ktorí cez centrá voľného času a ďalšie podobné inštitúcie vzdelávacie pre deti robili takisto cez dohody a tým ste tým pádom znížili ich platy. Pretože to, čo dostávali, dostával som aj, tak sa im to znížilo kvôli odvodom, kvôli zvýšeným odvodom a zvýšeným daniam za toto. To sú parádne opatrenia, čo?! Takže máte tuná niekoľko návrhov, ktoré tu už odzneli, ja ich nebudem opakovať, môžete si ich potom prezrieť ešte raz v zázname tejto schôdze. Skúste nad tým porozmýšľať, aj tak viem, že je to volanie do vetra, pretože vy máte svoje hlavy, svoje rozumy, viď pánov teoretikov kolegu Blahu, ktorý v živote asi nepracoval normálne manuálne, ani nič nepodnikal, len učí. A okrem toho k jeho trpezlivosti by som povedal, že nech si ide učiť do materskej školy 3-4-ročné deti, potom by som videl, akú má trpezlivosť. Takže operovať tým, že má bohovskú trpezlivosť, lebo učí vysokoškolákov, je asi nie namieste. Ja som učil v škôlke, viem, čo to je. Takže odporúčam kolegom, aby ste sa zamysleli nad opatreniami nie v rámci vašej zvrátenej ideológie, ale v rámci reálnych opatrení, ktoré môžu tomuto štátu pomôcť, a skutočne pomôcť znížiť nezamestnanosť. Ďakujem pekne. (Potlesk.)